U-I-31/95
Natisni
Opravilna št.:
U-I-31/95
Datum odločitve:
14. 10. 1998
Objavljeno:
OdlUS VII, 191
ECLI:
ECLI:SI:USRS:1998:U.I.31.95
Akt:
Odlok o prostorskih ureditvenih pogojih jugozahodnega dela ureditvenega območja mesta Kočevje, za del planske celote P5 (Uradni list RS, št. 23/91)
Izrek:
Pobuda za oceno ustavnosti in zakonitosti Odloka o prostorskih ureditvenih pogojih jugozahodnega dela ureditvenega območja mesta Kočevje, za del planske celote P5 se zavrne.
Evidenčni stavek:
Odloki o parcialnih zazidalnih načrtih na podlagi določb ZUN so veljali najdalj do 31.12.1990. Tudi pobudnikovo razumevanje tretjega odstavka 82. člena ZUN je napačno. Navedena določba namreč določa samo procesna pravila o nadaljevanju in končanju postopkov o sprejetju oziroma spremembah in dopolnitvah zazidalnih načrtov ali urbanističnih redov, ki so bili v teku v času uveljavitve ZUN. Navedena določba nikakor ne podaljšuje veljavnosti takrat veljavnih prostorskih aktov, kot to zmotno meni pobudnik.
Geslo:
Izvajanje občinskega odloka o zazidalnem načrtu.
Pravna podlaga:
Zakon o urejanju naselij in drugih posegov v prostor (ZUN), 82. čl.
Zakon o Ustavnem sodišču (ZUstS), 2. odst. 26. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Jože Lavrič, Kočevje
Datum vloge:
3. 3. 1995
Vrsta odločitve:
sklep
Vrsta rešitve:
zavrnitev
Dokument:
US19102
Dokument v PDF obliki:
U-I-31-95.pdf
65 KB
Prenesite datoteko
U-I-31/95
14.10.1998
S K L E P
Ustavno sodišče je v postopku za preizkus pobude Jožeta Lavriča iz Kočevja na seji dne 14. oktobra 1998
s k l e n i l o :
Pobuda za oceno ustavnosti in zakonitosti Odloka o prostorskih ureditvenih pogojih jugozahodnega dela ureditvenega območja mesta Kočevje, za del planske celote P5 (Uradni list RS, št. 23/91) se zavrne.
O b r a z l o ž i t e v
1. Pobudnik je vložil pobudo za oceno zakonitosti v izreku tega sklepa navedenega odloka, ker meni, da so zaradi spremenjenih pogojev gradnje prizadete njegove pravice. Navaja, da je Skupščina občine Kočevje po sprejemu izpodbijanega odloka opustila izvajanje Odloka o parcialnem zazidalnem načrtu "Ob Tomšičevi cesti" in "Pri Unionu" v Kočevju, Odloka o parcialnem zazidalnem načrtu "Pri Seškovem domu" v Kočevju ter Odloka o zazidalnem načrtu naselje "Trata" v Kočevju (Skupščinski Dolenjski list, št. 19/68), čeprav niso bili nikoli razveljavljeni. Meni, da bi Občina Kočevje pri sprejemu izpodbijanega odloka po določbi tretjega odstavka 82. člena Zakona o urejanju naselij in drugih posegov v prostor (Uradni list 18/84 s spremembami - v nadaljevanju: ZUN) morala upoštevati, da so bili za navedena območja že sprejeti zazidalni načrti. Ustavnemu sodišči predlaga, da ugotovi, kateri odlok velja.
2.V točki 1 našteti Odloki o parcialnih zazidalnih načrtih so bili sprejeti julija 1968 na podlagi takrat veljavnega Zakona o urbanističnem planiranju (Uradni list SRS, št. 16/67), ki je bil z uveljavitvijo (22.6.1984) ZUN razveljavljen. ZUN je uredil tudi prehodno obdobje ter v 82. členu določil, da se do sprejetja izvedbenih aktov po določbah tega zakona pod določenimi pogoji uporabljajo veljavni zazidalni načrti in urbanistični redi, vendar najdalj do 31. 12.1990. Tretji odstavek 82. člena ZUN pa določa, da se že začeti postopki o sprejetju oziroma spremembah in dopolnitvah zazidalnih načrtov ali urbanističnih redov nadaljujejo in končajo po določbah Zakona o urbanističnem planiranju, če so ti akti že bili javno razgrnjeni.
3. Iz navedenega v obravnavanem primeru izhaja, da so Odloki o parcialnih zazidalnih načrtih na podlagi določb ZUN veljali najdalj do 31.12.1990. Tudi pobudnikovo razumevanje tretjega odstavka 82. člena ZUN je napačno. Navedena določba namreč določa samo procesna pravila o nadaljevanju in končanju postopkov o sprejetju oziroma spremembah in dopolnitvah zazidalnih načrtov ali urbanističnih redov, ki so bili v teku v času uveljavitve ZUN. Navedena določba nikakor ne podaljšuje veljavnosti takrat veljavnih prostorskih aktov, kot to zmotno meni pobudnik.
4. Glede na navedeno je Ustavno sodišče pobudo kot očitno neutemeljeno zavrnilo.
5. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94) v sestavi: predsednik dr. Lovro Šturm ter sodnici in sodniki dr. Miroslava Geč - Korošec, dr. Peter Jambrek, dr. Tone Jerovšek, mag. Matevž Krivic, Franc Testen in dr. Dragica Wedam - Lukič. Sklep je sprejelo soglasno.
P r e d s e d n i k :
dr. Lovro Šturm